На основу чл. 15, 16. и 24. став 2. Покрајинске скупштинске одлуке о покрајинској управи („Службени лист АПВ”, бр. 37/14, 54/14 ‒ др. Одлука 37/2016, 29/2017, 24/2019, 66/20 и 38/21), у вези са Покрајинском скупштинске одлуке о додели буџетских средстава за унапређење положаја националних мањина – националних заједница и развој мултикултурализма и толеранције ("Службени лист АПВ", број 8/2019) покрајински секретар за образовање, прописе, управу и националне мањине ‒ националне заједнице, д о н о с и

**ПРАВИЛНИК**

**o ДОДЕЛИ БУЏЕТСКИХ СРЕДСТАВА ПОКРАЈИНСКОГ СЕКРЕТАРИЈАТА ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ ЗА УНАПРЕЂИВАЊЕ ПОЛОЖАЈА НАЦИОНАЛНИХ МАЊИНА – НАЦИОНАЛНИХ ЗАЈЕДНИЦА И РАЗВОЈ МУЛТИКУЛТУРАЛИЗМА И ТОЛЕРАНЦИЈЕ У АУТОНОМНОЈ ПОКРАЈИНИ ВОЈВОДИНИ**

**Члан 1.**

Овим правилником се уређујe начин, услови и критеријуми за доделу буџетских средстава за суфинансирање програма и пројеката који за циљ имају унапређивање положаја националних мањина – националних заједница и развој мултикултурализма и толеранције у Аутономној покрајини Војводини (у даљем тексту: АП Војводина), у складу са одлуком о буџету Аутономне покрајине Војводине у оквиру посебног раздела Покрајинског секретаријата за образовање, прописе, управу, националне мањине ‒ националне заједнице (у даљем тексту: Секретаријат).

**Члан 2.**

Право на доделу буџетских средстава Покрајинског секретаријата за унапређивање положаја националних мањина – националних заједница имају удружења, фондови и фондације припадника националних мањина – националних заједница, којa имају регистровано седиште на територији АП Војводине (у даљем тексту: подносиоци пријаве).

Право на доделу буџетских средстава Покрајинског секретаријата за развој мултикултурализма и толеранције имају удружења, фондови и фондације, чији су пројекти и програми усмерени на очување и неговање међунационалне толеранције и који имају регистровано седиште на територији АП Војводине (у даљем тексту: подносиоци пријаве).

Право на доделу буџетских средстава Покрајинског секретаријата за поправљање положаја лица која припадају ромској националној мањини имају удружења, фондови и фондације ромске националне заједнице, којa имају регистровано седиште на територији АП Војводине (у даљем тексту: подносиоци пријаве).

Право на доделу средстава немају директни и индиректни буџетски корисници, привредна друштва и национални савети националних мањина.

**Члан 3.**

Програми и пројекти из члана 1. овог правилника финансирају се и суфинансирају путем јавних конкурса (у даљем тексту: конкурс), који се расписују најмање једном годишње, у складу са финансијским планом Секретаријата, а на основу поднетих пријава на кокурс.

Конкурс садржи податке о називу акта на основу ког се расписујe конкурс, висину укупних средстава предвиђених за доделу по конкурсу, о томе ко може да се пријави на конкурс и за које намене, критеријуме по којима ће се рангирати пријаве на конкурс, начин и рок за подношење пријава на конкурс, као и другу документацију којом се доказуjе испуњеност услова и критеријума за подношење пријаве на конкурс.

**Члан 4.**

Конкурс се објављује на званичној интернет страници Секретаријата, у „Службеном листу Аутономне покрајине Војводине”, у једном од јавних гласила које покрива целу територију АП Војводине и на порталу Е-управа.

Конкурс се објављује и на језицима националних мањина ‒ националних заједница који су у службеној употреби у раду органа АП Војводине.

**Члан 5.**

Пријава на конкурс подноси се у писменој форми, на јединственом обрасцу који се објављује на интернет страници Секретаријата у року који не може бити краћи од 15 дана од дана објављивања конкурса.

Број пријава које један подносилац пријаве може да поднесе није ограничен, осим у случају да је конкурсом одређено другачије.

Подносилац пријаве нема право да за исту намену (програм/пројекат) поднесе више пријава на конкурсе Секретаријата, који се расписују у складу са овим Правилником.

**Члан 6.**

Секретаријат по службеној дужности утврђујe да ли је подносилац пријаве уписан у регистар надлежног органа и да ли се, према статутарним одредбама, циљеви остварују у области у којој се програм реализује.

Секретаријат задржава право да од подносиоца пријаве, по потреби, затражи додатну документацију и информације.

Пријаве и приложена документација се подносиоцима пријаве не враћају.

**Члан 7.**

Покрајински секретар образује решењем конкурсну комисију за спровођење поступка доделе буџетских средстава.

Чланови комисије су представници Секретаријата а могу бити и стручњаци из одговарајуће области у складу са конкурсом.

Чланови комисије дужни су да потпишу изјаву да немају приватни интерес у вези са радом и одлучивањем комисије, односно спровођењем конкурса (изјава о непостојању сукоба интереса).

Сукоб интереса постоји ако су члан комисије или чланови његове породице (брачни или ванбрачни друг, дете или родитељ) запослени или чланови органа кoрисника које учествује на конкурсу или било ког другог правног субјекта повезаног на било који начин са тим подносиоцем пријаве, или у односу на те подносиоце пријаве има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

Члан комисије потписује изјаву пре предузимања прве радње у вези са конкурсом.

У случају сазнања да се налази у сукобу интереса, члан комисије је дужан да о томе одмах обавести остале чланове комисије и да се изузме из даљег рада комисије. О решавању сукоба интереса секретаријат одлучује у сваком случају посебно, а када утврди сукоб интереса, именоваће у комисију новог члана као замену.

**Члан 8.**

Комисија ће решењем одбацити:

* непотпуне или неправилно попуњене пријаве тј. пријаве у којима нису попуњена сва обавезна поља, (поља која нису обавезна су наведена у обрасцу пријаве) као и пријаве које нису потписане и печатиране;
* неблаговремене пријаве;
* недопуштене пријаве (пријаве поднете од стране лица која су неовлашћена и субјеката који нису предвиђени конкурсом);

Комисија неће разматрати:

* пријаве које се не односе на конкурсом предвиђене намене из члана 10. овог правилника;
* пријаве које се односе на набавку опреме, инвестициона улагања или сталне трошкове и редовну делатност подносиоца пријаве;
* пријаве подносиоца пријава који нису поднели извештај о утрошку и коришћењу додељених средстава за претходну годину, односно за које се утврди из извештаја да су ненаменски утрошили та средства као ни пријаве подносиоца који нису измирили обавезе по претходним конкурсима Секретаријата у смислу достављања фотографија или видео материјала као доказа о реализованим активностима;
* пријаве подносиоца пријава који наративни/финансијски извештај о реализацији програма/пројеката из претходне године нису доставили у предвиђеним роковима;
* програме односно пројекте чија реализација не може да се изврши у току текуће буџетске године.

О пријавама које нису разматране комисија ће обавестити подносиоца пријаве, уз навођење разлога зашто пријава није разматрана.

**Члан 9.**

Благовремене и потпуне пријаве програма и пројеката који за циљ имају унапређивање положаја националних мањина – националних заједница, Покрајински секретаријат прослеђује националним саветима националних мањина са седиштем на територији АП Војводине (у даљем тексту: национални савети).

Национални савети дужни су да – у року од 15 дана од дана пријема пријава – доставе Секретаријату предлог за доделу средстава.

**Члан 10.**

Приликом разматрања пријава на конкурс, Комисија ће узети у обзир програме и пројекте у усмерене на унапређивање положаја националних мањина – националних заједница и очување и неговање међунационалне толеранције, а нарочито за:

* + - очување, презентација и неговање језика, народних обичаја и старих заната;
    - заштиту и презентацију фолклорног наслеђа;
    - стварање услова за развој културе, науке и уметности;
    - неговање и подстицање народног стваралаштва;
    - представљање културних добара од изузетног значаја;
    - књижевно, драмско, сценско, музичко и ликовно стваралаштво, меморијале, фестивале, јубиларне манифестације, уметничке колоније, кампове којима се негују толеранција и права националних мањина – националних заједница;
    - конференције, турнире, скупове и слично, којима се негују толеранција и права националних мањина – националних заједница;
    - неговање и развој аматеризма, гостовања ансамбала;
    - сарадњу с матичним земљама и друге облике сарадње.
    - пројекте који се односе на развијање, очување и неговање духа међунационалне толеранције код младих.
    - унапређење продукције и продукцију телевизијског и радијског програма, интернет презентација, других облика електронских презентација, штампаних пропагандних активности, активности у штампаним медијима и других облика медијских активности;

**Члан 11.**

Критеријуми за избор програма и пројеката које ће суфинансирати Секретаријат на Јавном конкурсу су:

* процентуално учешће поједине националне мањине – националне заједнице у укупној мањинској популацији у АП Војводини;
* укупни материјални трошкови програма или пројекта;
* просторни карактер и значај програма или пројекта (нпр. међународни, међуопштински, локални, мултиетнички, од ширег значаја);
* трајање програма или пројекта;
* број учесника програма или пројекта;
* интересовање публике и посећеност;
* медијски публицитет (телевизијски и радио преноси или снимци, извештавање штампе и други начини презентације);
* електронска присутност, заступљеност и активност (нпр. постојање интернет презентације, платформи, друштвене мреже);
* пратеће и накнадне активности (нпр. посебан наступ и представљање победника, гала вечери, издавање зборника, каталога и других публикација);
* број лица ангажованих на програму или пројекту подносиоца захтева;
* остале активности, програми и пројекте које организује подносилац захтева;
* финансирање програма и пројекта од других органа, организација, фондова, спонзора или донатора – из земље или из иностранства;
* могућност развијања програма и пројекта и њихова одрживост;
* законитост и ефикасност коришћења средстава раније добијених од Покрајинског секретаријата.

**Члан 12.**

За вредновање програма/пројеката формира се ранг-листа, према наведеним критеријумима. Бодује се на следећи начин:

* усклађеност програма/пројеката са свим захтевима конкурса и конкурсне документације - оцењује се да ли је програм/пројекат усклађен са свим захтевима конкурсне документације; вредновање: 1-5 поена;
* задовољавање општег интереса у области унапређивања положаја националних мањина - националних заједница и развоја мултикултурализма и толеранције на територији Аутономне покрајине Војводине; вредновање: 1-5 поена;
* обухват програма/пројекта - колике су могућности програма/пројекта рада да обухвати шири круг корисника и да подстакне њихово активно учешће у реализацији предвиђених активности; да ли укључује партнерство с другим удружењима, привредом или јавним сектором; вредновање: 1-5 поена;
* извештај о утрошку средстава - удружење, фонд односно фондација поднесе извештај о утрошку средстава добијених из буџета АП Војводине за претходну годину, а удружење, фонд или фондација, који први пут конкуришу за средства, поднесе извештај о реализацији барем једног програма/пројекта из другог извора финансирања; вредновање: 1-5 поена;
* одрживост - да ли ће се активности у вези с програмом/пројектом наставити и после финансирања из буџета АП Војводине; вредновање: 1-5 поена;
* активности и план рада - да ли постоји јасна веза између циљева и активности предвиђених програмом/пројектом, да ли је предложен план активности, те да ли је он реалан и остварив у предвиђеном времену; вредновање: 1-5 поена.

**Члан 13.**

Комисија утврђује листу вредновања и рангирања пријава у року који не може бити дужи од 60 дана од дана истека рока за подношење пријаве.

Листа из става 1. овог члана објављује се на званичној интернет страници секретаријата и на порталу Е-управа.

Подносиоци пријаве имају право увида у поднете пријаве и приложену документацију у року од три радна дана од дана објављивања листе из става 1. овог члана.

На листу из става 1. овог члана подносиоци пријаве имају право приговора у року од осам дана од дана њеног објављивања.

Одлуку о приговору, која мора бити образложена, секретаријат доноси у року од 15 дана од дана његовог пријема.

Покрајински секретар доноси решење о расподели средстава подносиоцима пријаве у року од 30 дана од дана истека рока за подношење приговора.

У решењу из става 6. овог члана наводе се подносиоци пријаве којима су одобрена средства и подносиоци пријава којима нису одобрена средства уз навођење разлога.

Решење из става 6. овог члана јесте коначно и објављује се на званичној интернет страници Секретаријата и на порталу Е-управа.

**Члан 14.**

Обавезу доделе средстава Секретаријат преузима на основу уговора, у смислу закона којим се уређује буџетски систем.

Подносилац пријаве коме су додељена средства је дужан да пре склапања уговора о додели средстава Секретаријату достави изјаву да средства за реализацију одобреног програма/пројекта нису на други начин већ обезбеђена као и изјаву о непостојању сукоба интереса и интерни акт о антикорупцијској политици.

Подносилац пријаве коме буду додељена средства по Јавном конкурсу, у обавези је да достави Секретаријату податак о посебном наменском подрачуну отворен код Управе за трезор за сваку појединачну намену (програм/пројекат) за коју су му средства одобрена.

Секретаријат преноси додељена средства на рачуне подносиоца пријаве на основу потписаних уговора, у складу с динамиком прилива средстава у буџет АП Војводине.

Уколико подносилац пријаве не потпише уговор и не достави податак о посебном наменском подрачуну отворен код Управе за трезор за сваку појединачну намену (програм/пројекат) за коју су му средства одобрена, у року који је одредио Секретаријат, сматраће се да је одустао од поднете пријаве.

Уместо подносиоца пријаве из става 5. овог члана, средства се додељују подносиоцу пријаве у складу са местом рангирања на листи вредновања и рангирања пријава.

**Члан 15.**

Подносилац пријаве, у изузетним ситуацијама, може да тражи сагласност секретаријата ради прерасподеле средстава за реализацију планираних активности у оквиру одобреног програма или пројекта.

Захтевом за прерасподелу средстава не може се тражити повећање расхода који се односе на људске ресурсе.

Прерасподела средстава се може извршити тек након добијања писмене сагласности или потписивањем анекса уговора.

**Члан 16.**

Подносилац пријаве је обавезан да Даваоцу средстава одмах, за време трајања, односно у току реализације манифестације/догађаја, доставља фотографије и видео материјале настале у реализацији манифестације, а у случају да се на фотографијама и видео материјалима налазе малолетна лица, подносилац пријаве је дужан да претходно прибави сагласност њихових родитеља или старатеља и сматра се да за достављене фотографије и видео материјале постоји таква сагласност код подносиоца пријаве.

Подносилац пријаве је дужан да на свом промотивном материјалу или на други одговарајући начин објави да је у финансирању активности учествовао Покрајински секретаријат за образовање, прописе, управу и националне мањине - националне заједнице.

Подносилац пријаве је дужан да додељена средства користи наменски и законито, а неутрошена средства да врати у буџет АП Војводине.

Подносилац пријаве је у обавези да поднесе извештај о коришћењу средстава, најкасније у року од 15 (петнаест) дана од утврђеног рока за реализацију намене, а најкасније до 31. децембра године за коју су средства додељена, с припадајућом документацијом коју су оверила одговорна лица.

Подносиоцу пријаве који не достави извештај у прописаном року, шаље се Захтев за достављање извештај о коришћењу средстава, односно опомена.

Уколико ни након 8 дана од дана пријема Опомене не достави комплетан наративни и финансијски извештај, подносилац пријаве је у обавези да изврши повраћај средстава у буџет АП Војводине и губи право аплицирања приликом расписивања следећег конкурса.

Подносилац пријаве је у обавези да добијена средства врати у буџет АП Војводине, уколико се утврди да се средства не користе за реализацију намене за коју су додељена.

Подносиоцу пријаве који достави непотпуни и неправилни извештај, упућује се захтев за допуну и исправку извештаја.

У случају сумње да додељена средства у појединим случајевима нису наменски коришћена, Секретаријат ће покренути поступак пред надлежном буџетском инспекцијом, ради контроле наменског и законитог коришћења средстава.

**Члан 17.**

Секретаријат прати реализацију програма или пројекта за који су одобрена средства.

Праћење реализације обухвата:

1. обавезу подносиоца пријаве да обавештава секретаријат о реализацији програма или пројеката, у роковима одређеним уговором;
2. прегледање извештаја од стране секретаријата;
3. мониторинг посете представника секретаријата;
4. обавезу подносиоца пријаве да омогући представницима секретаријата да изврше увид у релевантну документацију насталу у току реализације програма или пројекта;
5. прикупљање информација од подносиоца пријаве;
6. друге активности предвиђене уговором.

Подносилац пријаве је дужан да секретаријату омогући праћење реализације програма или пројекта.

**Члан 18.**

У циљу праћења реализације програма или пројекта, Секретаријат може реализовати мониторинг посете.

За програме или пројекте чије трајање је дуже од шест месеци и чија је вредност одобрених средстава већа од 500.000,00 динара, као и програме или пројекте који трају дуже од годину дана, Секретаријат реализује најмање једну мониторинг посету у току трајања програма или пројекта, односно најмање једном годишње.

Секретаријат израђује извештај о мониторинг посети у року од десет дана од дана спроведене посете.

**Члан 19.**

Секретаријат изрaђује извeштaj о реализованој финансијској подршци програмима односно пројектима из буџетских средстава у претходној календарској години.

Извeштaj из става 1. овог члана објављује се на званичној интернет страници секретаријата и на порталу Е-управа.

**Члан 20.**

Овај правилник ступа на снагу даном објављивања у „Службеном листу Аутономне покрајине Војводине”, а биће постављен и на званичној интернет страници Покрајинског секретаријата за образовање, прописе, управу и националне мањине – националне заједнице.

ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ И

НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ

Број: 128-90-26/2023-05

Нови Сад, 17.02.2023. године

ПОКРАЈИНСКИ СЕКРЕТАР

Szakállas Zsolt

(Жолт Сакалаш)